CELEX: C2005/315/24
Language: da
Date: 2005-12-10 00:00:00
Title: Sag T-355/05: Sag anlagt den  12. september 2005  — Vandaele mod Kommissionen

10.12.2005   
            
            
               DA
            
            
               Den Europæiske Unions Tidende
            
            
               C 315/13
            
         Sag anlagt den 12. september 2005 — Vandaele mod Kommissionen
   (Sag T-355/05)
   (2005/C 315/24)
   Processprog: fransk
   Parter
   
      Sagsøger: Karen Vandaele (Bertem, Belgien) [ved avocats S. Orlandi, A. Coolen, J.-N. Louis og E. Marchal]
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af afgørelsen om at udnævne sagsøgeren til midlertidigt ansat ved De Europæiske Fællesskaber, for så vidt som sagsøgerens indplacering ved ansættelsen herved fastsættes i henhold til artikel 2 i beslutningen af 28. april 2004 om ansættelse af midlertidigt ansatte.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren deltog i den af Kommissionen iværksatte udvælgelsesprocedure OLAF/T/B/02 til besættelse af stillinger som midlertidigt ansatte i kategori B ved Det Europæiske Kontor for Bekæmpelse af Svig. Hun fik ved skrivelse af 28. oktober 2002 meddelelse om, at hun var blevet opført på listen over egnede ansøgere. Hun indtrådte imidlertid først i Kommissionens tjeneste ved OLAF den 1. september 2004, selv om proceduren til hendes ansættelse blev påbegyndt ultimo 2003. Ifølge hendes kontrakt, som blev underskrevet den 3. november 2004, blev hun indplaceret i lønklasse B*4 i henhold til Kommissionens beslutning af 28. april 2004 om ansættelse af midlertidigt ansatte, hvorefter midlertidigt personale ansættes i lønklasse A*8 eller B*4.
   Sagsøgeren har med søgsmålet anfægtet sin indplacering. Hun har anført, at Kommissionen med sin beslutning af 28. april 2004 har ændret stillingsopslaget til kategori B, hvis laveste lønklasse på tidspunktet for offentliggørelsen af stillingsopslaget var lønklasse B5 (ændret til B*5 ifølge den nye vedtægt). En sådan ændring, som er sket efter udfærdigelsen af listen over beståede ansøgere, er i strid med tjenestemandsvedtægtens artikel 29, stk. 1, og artikel 10, stk. 3, i ansættelsesvilkårene for de øvrige ansatte i De Europæiske Fællesskaber, samt med den omstændighed, at sagsøgeren kan komme i betragtning med henblik på ansættelse i en af de ledige stillinger, som skal besættes med beståede ansøgere fra den udvælgelsesprocedure, sagsøgeren bestod.
   Sagsøgeren har desuden anført, at der er sket tilsidesættelse af ligebehandlingsprincippet derved, at beståede ansøgere fra den samme udvælgelsesprocedure, som blev ansat før den 1. maj 2004, og hvis indplacering blev fastsat i henhold til de tidligere regler, er blevet indplaceret i højere lønklasser og har mere favorable karriereudviklingsvilkår.
   Sagsøgeren har endelig anført, at der er sket tilsidesættelse af hendes berettigede forventning om at blive ansat i lønklasse B2 eller B3 uden ugrundet forsinkelse.